Parys-boere: Nuutste verdagte hoor oor borgtogMuller van der Westhuizen Vrydag in die Parys-landdroshof. Foto: Nico Strydom Muller van der Westhuizen (19), die nuutste verdagte in die saak teen die boere van Parys wat aangekla word van die moord op twee vermeende plaasaanvallers, het Vrydag in die hof erken dat hy op die toneel was waar die oorledenes aangekeer is, maar gesê dat hy nie betrokke was by hul aanranding nie. Van der Westhuizen, ŉ kleinneef van Boeta van der Westhuizen wat ook teregstaan vir die moorde, is Donderdagmiddag in hegtenis geneem. Hy het Vrydag afsonderlik van die ander beskuldigdes voor landdros Ronnie Mnguni verskyn. Betogers buite die hof. Foto: Nico Strydom Van der Westhuizen staan ook tereg op twee skedule 6-aanklagte van moord. Die verdediging het versoek dat Van der Westhuizen op borgtog vrygelaat word en die aansoek is nie deur die staat teengestaan nie. Die hof het gehoor dat Muller in die Parys-omgewing grootgeword het en nou as voorman op ŉ plaas in die gebied werk. Hy het van April tot November verlede jaar oorsee gewerk. Samuel Tjixa en Simon Jubeba is dood kort nadat hulle op 6 Januarie deur boere in die gebied op ŉ plaas aangekeer is. Die staat beweer dat die boere Tjixa en Jubeba so erg aangerand het dat hulle later in die hospitaal aan hul beserings beswyk het. Van der Westhuizen het Vrydag in sy verklaring aan die hof gesê dat hy op die toneel aangekom het nadat Tjixa en Jubeba reeds vasgetrek was. Hy het ontken dat hy enigsins betrokke was by die twee mans se dood. Die hof het borgtog van R10 000 aan Muller toegestaan. Hy sal weer op 27 Mei saam met sy medebeskuldigdes in die hof verskyn. Intussen was die situasie buite die hof baie rustiger as tydens die boere se vorige hofverskynings. ŉ Klein groepie ANC-betogers het voor die hof saamgedrom, maar daar was geen ander politieke groepe of organisasies te sien nie. Lees alle vorige berigte oor Parys-boere op Maroela Media.